Кыргыз Республикасынын

 Жогорку Сотунун

2018-жылдын 20-декабрындагы N 781

 буйругу

менен бекитилген

**Сот отурумдарынын аудио-, виео тастыктоо системасын колдонуу жана сот отурумдарынын аудио-, видеотастыктоо материалдарын процесстин катышуучуларына жана алардын өкүлдөрүнө берүү**

**боюнча Нускама**

1. Жалпы жоболор

1. Сот отурумдарынын аудио-, видеотастыктоо системасын колдонуу жана сот отурумдарынын аудио-, видеотастыктоо материалдарын процесстин катышуучуларына жана алардын өкүлдөрүнө берүү боюнча ушул Нускама (анданары - Нускама) сот отурумдарынын жүрүшүн аудио-, видео тастыктоо системасын колдонуу боюнча Кыргыз Республикасынын сотторунун ишмердигин уюштуруу тартибин регламенттейт, аудио-, видеотастыктаманы колдонуу, сактоо, жок кылуу процессине бирдиктүү эрежелерди жана талаптарды, сот отурумдарынын жүрүшүн трансляциялоо тартибин орнотот, ошондой эле аудио-, видеотастыктоо материалдарын процесстин катышуучуларына жана алардын өкүлдөрүнө берүү тартибин жөнгө салат.

2. Нускама Кыргыз Республикасынын Жарандык-процесстик кодексине, Кыргыз Республикасынын Жазык-процесстик кодексине, Кыргыз Республикасынын Администрациялык-процесстик кодексине, «Кыргыз Республикасынын Жогорку соту жана жергиликтүү соттор жөнүндө» Кыргыз Республикасынын Мыйзамына, Кыргыз Республикасынын Жогорку сотунун 2012-жылдын 26-январындагы № 25 буйругу менен бекитилген Кыргыз Республикасынын Жогорку сотуна караштуу Сот департаменти жөнүндө Жобого, Кыргыз Республикасынын Жогорку сотуна караштуу Сот департаментинин 2013-жылдын 12-октябрындагы № 503 буйругу менен бекитилген Кыргыз Республикасынын сотторунун жергиликтүү аппараттары жөнүндө Жобого жана Кыргыз Республикасынын башка ченемдик-укуктук актыларына ылайык иштелип чыккан.

3. Аудио-, видеотастыктоо системасы соттук териштирүүнүн жүрүшүн так так тастыктоого, сот отурумунун протоколун түзүү процессин автоматташтырууга, электрондук протколдорго жана аудио-, видеофайлдарга уруксат берүүгө багытталган.

4. Сот отурумдарында аудио-, видеотастыктоонун белгиленген колдонуу тартибине жалпы жетекчилик жана анын сакталышын контролдоо тийиштүү соттун төрагасына (төрайымына), ал эми ал убактылуу болбогон учурда, анын милдетин аткарган судьяга жүктөлөт.

5. Ушул Нускамага ылайык аудио-, видеотастыктоонун иштешин камсыз кылган тийиштүү сот отурумунун катчысы, аудио-, видео тастыктоо системасынын колдонулушуна сот аппаратынын жооптуу кызматкери болуп саналат.

Аудио-, видеотастыктоо системасынын техникалык жактан тейлөөсүн соттун IT-консультантына же анын ордун ээлеген адамга жүктөлөт.

Системаны техникалык жактан камсыздоо өзүнө системанын иш станцияларын жумуш абалында кармап турууну, дисктик мейкиндигине мониторинг жүргүзүүнү, аудио жана видео тастыктоочу түзүлүштөрдүн байланыш каналдарын текшерүүнү, иш станцияларын бузугу жок булактар менен үзгүлтүксүз азыктандыруунун камсыздалышын текшерүүнү, системанын программалык камсыздоосун талаптагыдай ырастап кармап турууну, системаны зыяндуу программалардан жана системанын иш станциясын санкцияланбаган колдонуудан коргоо каражаттары менен камсыздалышын, порталдын ишке жарамдуулугун, системанын маалыматтык серверин сактоо системасын, системанын тармактык инфраструктурасын кармап турууну камтыйт.

IT-консультант Кыргыз Республикасынын Жогорку сотуна караштуу Сот департаменти бекиткен техникалык тейлөө Регламентинин талаптарын сактоого милдеттүү (мындан ары – Техникалык тейлөө регламенти).

6. Ушул Нускама менен бекитилген аудио жана видеотастыктоо системасын колдонуунун тартиби жана эрежелери бардык судьялар жана соттун аппаратынын бардык кызматкерлери үчүн милдеттүү.

Нускама судьялардын жана сот аппаратынын кызматкерлеринин кызматтык ишинде пайдалануу үчүн багытталган ички акт болуп эсептелет.

7. Сот аппаратынын кызматкерлеринин аудио жана видео тастыктоо системасын пайдалануу боюнча укуктары, милдеттери жана жоопкерчилиги алардын кызматтык нускамасы менен аныкталат.

8. Сот аппаратынын кызматкерлери ушул Нускаманын талаптарын сактабагандыгы үчүн Кыргыз Республикасынын мыйзамдарында белгиленген жоопкерчиликке тартылышат.

**2. Ушул Нускамада колдонулуучу негизги түшүнүктөр**

9. Ушул Нускамада төмөндөгүдөй терминдер колдонулат:

«Сот отурумун аудио жана видео тастыктоо системасы» – техникалык каражаттардын жана тиешелүү программалык камсыздоонун жардамы менен сот отурумун аудио жана ошондой эле видеотастыктоону жүргүзгөнгө мүмкүнчүлүк түзгөн аппаратык программалык комплекс.

«Сот отурумунун жүрүшүн жазуу» – аудиотастыктоо системасын колдонуу менен сот отурумунун жүрүшүн тастыктоо процесси.

1. **Сот отурумунда аудио жана видео тастыктоо каражаттарын техникалык колдонуу тартиби**

10. Сот отурумунда аудио жана видео тастыктоо колдонулуп жаткан техникалык каражаттар жөнүндө сот отурумунун протоколуна көрсөтүлүп, Кыргыз Республикасынын процесстик мыйзамдарына жана ушул Нускамага ылайык жүргүзүлөт.

11. Бардык сот инстанцияларынын ар бир сот отурумунун жүрүшүндө сот отурумунун аудио жана видео жазуусу жүргүзүлөт. Аудио жана видео жазуу сот отурумунун ачылган учурунан баштап акыр аягына чейин жүргүзүлөт.

Сот отурумунун башталышынын алдын сот отурумунун катчысы сот отурумунун жүрүшүн тастыктоону камсыздаган аудио жана видео тастыктоо каражаттарынын ишке жарамдуулугун текшерет жана иш боюнча төрагалык кылуучу судьяга текшерүүнүн жыйынтыгы жөнүндө токтоосуз билдирет.

12. Жабдыктын техникалык бузуктугуна же анын жоктугуна себептүү аудио жана видео тастыктоочу каражаттарды колдонууга мүмкүнчүлүк болбогон учурда, сот отурумунун катчысы сот отурумунун протоколуна аудио жана (же) видео жазуунун колдонулбаганын милдеттүү түрдө көргөзөт.

Аудио жана (же) видео жазууну колдонуу мүмкүн болбостугу сот отурумунун улантылуусун токтотпойт. Сот отурумунун катчысы сот жыйналышы аяктагандан кийин соттун аппаратынын бөлүм башчысына аудио жана видео тастыктоо системасынын техникалык кемчиликтери жөнүндө билдирет (кат жүзүндө). Сот аппаратынын бөлүм башчысы IT консультантына системанын пайда болгон техникалык кемчиликтери жөнүндө маалымдайт. Бул учурда IT консультанты өз алдынча кемчиликтердин себептерин жоюу боюнча иш-чараларды өткөргөнгө милдеттүү жана алардын жыйынтыгын сот аппаратынын бөлүм башчысына билдирет. IT консультанты тарабынан кемчиликтерди жоюу мүмкүн болбосо, сот аппаратынын бөлүм башчысы электрондук байланыш каражаттары аркылуу же кат жүзүндө Кыргыз Республикасынын Жогорку сотуна караштуу Сот департаментинин карамагындагы “Адилет сот” маалыматтык технологиялар боюнча ишканасына (мындан ары - техникалык коштоо кызматы) маалымдайт.

Системанын ар бир бузуктук фактысы боюнча техникалык коштоо кызматы системанын бузуктугунун себептерин аныктоо үчүн текшерүү жүргүзөт жана аларды чечүүнүн жолдорун табат.

Сот отурумун аудио жана видео тастыктоо системасын колдонууну жана аны техникалык коштоо жүргүзгөн жооптуу жактар, өз учурунда эмес кемчиликтерди тапканда, табылган кемчиликтер жөнүндө билдиргенде жана системадагы кемчиликтерди жойгондо, мыйзамдарда белгиленген жоопкерчиликке тартылууга жатышат.

Техникалык коштоо кызматы системанын техникалык бузуктугу жөнүндө түшкөн билдирмелерди анализдейт, башка соттордо окшош окуяларды болтурбоо үчүн тиешелүү чечимдерди кабыл алат.

13. Сот отурумун жүрүшүндө аудио жана видео жазуу каражаттарын колдонуу токтоосуз жүргүзүлөт. Санкцияланбаган сот отурумун жүрүшүн аудио жана видео жазууну бир азга токтотууга жол берилбейт.

Сот отурумун жүрүшүн аудио жана видео жазууну санкцияланган бир азга токтотуу деп ушул Нускаманын 15-пунктунда көрсөтүлгөн учурлар таанылат.

14. Сот отурумунун башталышынын алдында катчы аудио жана видео тастыктоочу системаны жүргүзөт.

15. Иш боюнча төрагалык кылуучу судья, сот отурумун ачкандан кийин, сот отурумун аудио жана видео тастыктоону жүргүзүү жөнүндө жарыялайт.

Жазууну баштоо үчүн катчы системада жазууну жүргүзөт.

Сот отурумунун жүрүшүндө, системада каралган сот отурумунун стадиясы башталган учурда, катчы атайын терезеде керектүү белгини коет.

Сот отурумунун залында катышып отурган адамдарга соттук териштирүүнү кийинкиге калтыруу же тыныгуу жөнүндө жарыялаганда же сот кеңешүү бөлмөгө чыгып кеткен учурда, жазууну убактылуу токтотуу зарыл болгондо, катчы жазууну бир азга токтотот. Жазууну кайра жаңыртуу үчүн катчы жазууну кайрадан жүргүзөт.

16. Сот отурумун аудио жана видео жазуу убагында катчы байланыштын аудио каналдарынын кызыл индикаторуна жана эквалайзердин шкаласынын термелүүсүнүн тышкы дабышка таасирденүүсүнө байкоо жолу менен дабыш жазуу комплексинин учурдагы иш жөндөмдүүлүгүнө көзөмөлдөөнү жүргүзөт.

Сот отурумунун жүрүшүндө көрүнгөн аудио, видео тастыктоо системасынын, башка техникалык каражаттарынын ишинде техникалык бузуктук пайда болгондо, сот отурумунун катчысы бул жөнүндө иш боюнча төрагалык кылуучу судьяга сот отурумунда техникалык себептер боюнча тыныгуу жарыялоо жөнүндө же болбосо сот отурумун аудио жана видео тастыктоосуз улантуу жөнүндө маселени чечүү үчүн токтоосуз маалымдайт.

17. Сот отурумунун катчысынын жаңылыштыгы боюнча сот отурумун аудио жана видео жазууну санкцияланбаган токтото туруу учурунда сот отурумунун катчысы бул жөнүндө иш боюнча төрагалык кылуучу судьяга билдирет жана жазууну токтоосуз кайра жаңыртат. Сот жыйналышы аяктагандан кийин катчы системадагы файлдарды бириктирүүсү зарыл (жаңылыштык боюнча аякталган файлды кошумча түзүлгөн жаңы файл менен).

18. Сот отурумунун катчысы сот жыйналышы аяктагандан кийин аудио жана видео жазууну токтотууну жүргүзөт.

Система соттун сервердик жабдуусуна автоматикалык түрдө сактоону жүргүзөт, кийин ал техникалык тейлөө Регламентинде бекитилген тартипте сот тутумунун серверлерине көчүрүлөт.

19. Сот жыйналышы аяктагандан кийин, Кыргыз Республикасынын процессуалдык мыйзамдарында каралган учурларда, катчы кыска протокол түзөт, ал басылып чыгат жана ага төрага кылуучунун жана катчынын колу коюлат.

Сот отурумунун толук протоколун даярдоо процессуалдык мыйзамдарда белгиленген мөөнөттөрдө жүргүзүлөт.

Система автоматикалык түрдө маалымат системасында болгондорго көрсөтүү менен сот отурумунун протоколунун тексттик шаблонун даярдайт. Катчы системада аудио жана видео тастыктоо жазууларды угуу жолу менен сот отурумунун протоколун зарыл маалыматтар менен толуктайт.

20. Протоколду түзүүнү аяктаган соң, катчы системада протоколду сактайт.

21. Сот отурумунун протоколун түзгөндөн кийин, катчы системадан протоколду басып чыгарат, ага төрага кылуучу судья жана катчы тарабынан бекитилген процессуалдык тартипте кол коюлат жана иштин материалдарына тиркелет.

22. Катчы тиешелүү аудио жана видео файлды материалдык камтымака жазууну да жүргүзөт, ал таңгактагы (конверттеги) иштин материалдарына иштин номерин, сот отурумунун мезгилин, ошондой эле сот отурумунун катчысынын колу коюлгандыгын көрсөтүү менен тиркелет.

23. Эгер техникалык бузуктуктун кесепетинен аудио жана видео жазуу каражаттарын колдонуу менен протокол жазуу мүмкүн болбогондо же болбосо сот отурумун иш жүзүндө аудио жана видео жазуу жүргүзүлбөгөндүгү табылса, себептерин көрсөтүү менен акт түзүлөт (№1-тиркеме), ал сот отурумунун катчысы, IT-консультанты жана ушул соттун аппаратынын бөлүм башчысы тарабынан кол коюлат жана сот отурумунун протоколуна тиркелет.

**4. Сот отурумунун аудио жана видео жазуусун сактоо жана жок кылуу тартиби**

24. Сот отурумунун аудио жана видео жазуусун сактоо сотун сервердик жабдуусунда жана бекитилген тартипте сот тутумунун серверлеринде жүргүзүлөт.

Сот отурумун тастыктоону жүргүзгөн программалык камсыздоо, жабдуу жана сервер, аларга санкцияланбаган колдонууну эсепке албоо коргоо чаралары менен камсыздалат.

Электрондук документке (серверге) кирүү тартиби Кыргыз Республикасынын «Электрондук башкаруу жөнүндө» Мыйзамына, Кыргыз Республикасынын өкмөтүнүн 2017-жылдын 21-ноябрындагы № 762 «Мамлекеттик маалыматтык системалар базасында камтылган маалыматты коргоо талаптарын бекитүү жөнүндө» токтомуна, ошондой эле ушул Нускамага ылайык жүргүзүлөт.

25. Сервердик жабдууда сот отурумунун жазууларын сактоо мөөнөтү:

аудио файлдар үчүн – ар бир иштин түрүнүн сактоо мөөнөтүнө жана алардын категорияларына ылайык;

видео файлдар үчүн – сот актысынын мыйзамдуу күчүнө кирген күнүнөн тартып 1 (бир) жыл жүргүзүлөт.

26. Сот отурумунун жазуусун иштин материалдарына тиркелген материалдык сактагычка сактоо мөөнөтү конкреттүү иштин, 10 жылдан ашык эмес, сактоо мөөнөтүнө ылайык жүргүзүлөт.

27. Соттун сервердик жабдуусунан сот отурумунун аудио жана видео жазууну жок кылуу система автоматикалык түрдө сактоо мөөнөтү өткөндөн кийин жүргүзөт.

**5. Сот отурумун трасляциялоонун тартиби**

28. Зарыл жабдыктары жана тиешелүү бөлмөлөрү (өзүнчө кабинет, бөлмө) бар соттордун имараттарында, Кыргыз Республикасынын процессуалдык мыйзамдарында бекитилген тартибинде, сот отурумдарын трансляциялоо жүргүзүлүшү мүмкүн.

29. Жабык сот отурумдарын трансляциялоого жол берилбейт.

**6. Сот отурумдарынын аудио жана видео жазууларына уруксаттын тартиби**

30. Сот отурумдарын аудио жана видео тастыктоо системасынын жана ишке катышкан жактардын жана алардын өкүлдөрүнүн жардамы менен жүргүзүлгөн сот отурумдарынын аудио жана видео жазууларына уруксат төмөндөгүдөй түрлөрдө жүзөгө ашырылат:

- сот отурумунун аудио жана видео тастыктоо материалдары менен сотто таанышуу;

- сот отурумунун аудио жана видео тастыктоо материалдарынын көчүрмөлөрүн берүү;

- автордошкон аралыктан уруксат алуу формаларында жүргүзүлөт.

Сот отурумдарынын аудио жана видео тастыктоо материалдары деп сот отурумунун аудио жазуу жана видео жазууну камтыган электрондук файлдар жана сот отурумунун этаптарын тиешелүү белгилер менен белгилеген электрондук протокол түшүнүлөт.

31. Ишке катышкан жактарды, алардын өкүлдөрүн сот отурумунун жүрүшүнүн иштин материалдарына тиркелген жазуулары менен тааныштыруу, жазуунун көчүрмөсүн даярдоо жана берүү тиешелүү жазуу түрүндөгү сот отурумунун аудио жана видео тастыктоо жазуулары менен таанышуу (№1-тиркеме) же алардын көчүрмөлөрү берүү (№2-тиркеме) жөнүндө өтүнүчтү кароонун жыйынтыгы менен ушул Нускамада аныкталган тартипте жүргүзүлөт.

32. Ишке катышкан жактар, алардын өкүлдөрү өзүнүн өтүнүчүндө милдеттүү тартипте өтүнүч жөнөтүлүп жаткан соттун аталышын, ошондой эле фамилиясын, ысымын, атасынын ысымын (акыркысы бар болсо), жоопту жөнөтүш үчүн почтанын же болбосо электрондук адресин, байланыш телефонунун номерин көрсөтүшү керек жана өтүнүчтүн маңызын баяндап, өздүк кол тамгасын жана датаны коет.

Көп томдуу, татаал иштер боюнча таанышууну же көчүрмө берүүнү талап кылынган аудио-видео тастыктоо материалдарынын бөлүгү көрсөтүлүүгө тийиш.

33. Жазуу жүзүндөгү өтүнүч каттоого түшкөн учурдан тартып сот тарабынан 3 жумуш күндүн ичинде каралат.

**7. Сот отурумдарынын аудио-, видеотастыктоонун материалдары менен сотто таанышуу**

34. Сот отурумунун жүрүшүнүн жазуусу менен таанышуу жөнүндө өтүнүчтү кароодо сот төмөнкүдөй жагдайларды эске алат:

- таанышуу үчүн негиздерди (ыйгарым укуктарды);

- таанышуунун техникалык (компьютердик техниканын бош каражаттарын, зарыл болгон аппаратуранын ж.б.) жана уюштуруучулук (сотто бош жана жабдылган баш пааналардын болуусун, тааныштырууну коштоо үчүн сот аппаратынын кызматкерлеринин убактысын бөлүүсүн, убактылуу чыгымдарды ж.б.) мүмкүнчүлүктөрүн.

35. Сот отурумунун жүрүшүнүн аудио-, видеотастыктоонун жазуусу менен таанышуу жөнүндө өтүнүч боюнча канааттандыруучу чечимди кабыл алууда сот арыздануучуга бул тууралуу таанышуунун ордун жана убактысын милдеттүү түрдө көрсөтүп билдирет.

36. Сот арыздануучуга сот аппаратынын кызматкеринин (IT-консультанттын, же сот отурумунун катчысынын) катышуусу менен атайын жабдылган башпааналарда сотко караштуу техникалык каражаттарда сот отурумунун жүрүшүнүн жазуусун угууга (көрүүгө) мүмкүнчүлүктү алдын ала пландаштырылган убакытта камсыз кылат. Сот отурумунун жүршүнүн жазуусун угуу (көрүү) мүмкүнчүлүгү толугу менен же арыздануучу өзүнүн өтүнүчүндө көрсөткөн бөлүктө берилет.

Таанышуу аяктагандан кийин тийиштүү соттун аппаратынын кызматкери техникалык каражаттардын толуктугун карап текшерет.

Сот отурумунун аудио- жана (же) видеотастыктоонун материалдары менен таанышкан адам таанышуу аяктагандан кийн таанышкандыгы жөнүндө белги таштап, аппараты кызматкери тарабынан мурда берилген өтүнүчтүн экинчи бөлүгүндө датасын жана колтамгасын коет.

Таанышуу аяктап, таанышкандыгы тууралу белги коюлгандан кийин өтүнүч иштин материалдарына тиркелет.

37. Мажбурлап кармоо жерлеринде турган адамдардын сот отурумунун аудио-, видеожазуусу менен таанышуусу ушул Нускамада белгиленген тартипте анын өкүлүнө аудио-, видеожазуусунун көчүрмөсүн же автордошкон уруксатты берүү жолу менен жүзөгө ашырылат.

38. Бир нече адамдын бир башпаанадан конфиденциалдуулукка болгон укуктарды камсыз кылуу менен жана таанышуу милдеттерине башпаанын көлөмү жана жабдылышы туура келген учурда иштин материалдары менен да, сот отурумунун жүрүшүнүн жазуусу менен бир эле убакта таанышууга уруксат берилет.

39. Сот отурумунун жүрүшүнүн жазуусу менен таанышуу учурунда арыздануучунун кандайдыр бир техникалык каражаттарынын жардамы менен жазууну же анын бир бөлүгүн көчүрүп алууга уруксат берилбейт.

40. Сот процесстик негиздер болгон учурда сот отурумунун аудио-, видеотастыктооунун материалдары менен тааныштыруудан баш тартууга укуктуу. Сот отурумунун жүрүшүнүн жазуусу менен тааныштыруудан же анын көчүрмөсүн берүүдөн баш тартуу жөнүндө чечимди кабыл алууда сот баш тартуунун себептерин милдеттүү түрдө көрсөтүү менен ал тууралуу арыздануучуну билдирет.

**8. Сот отурумдарынын аудио-, видеотастыктоонун материалдарынын көчүрмөлөрүн берүү**

41. Ишке катышкан адамдардын жана алардын өкүлдөрүнүн өтүнүчү боюнча сот тарабынан сот отурумунун аудио-, видеотастыктоосунун материалдарынын көчүрмөсү арыздануучу берген электрондук сактагычка көчүрүлүп берилет.

Өтүнүч төмөнкүдөй маалыматтарды камтууга тийиш:

- жазууну көчүрүп алуу үчүн жетиштүү көлөмдөгү маалыматтын электрондук сактагычы тууралуу техникалык маалымат (тиби, сыйымдуулугу, саны);

- берилип жаткан маалымат сактагычында кандайдыр бир маалыматтын же программалык камсыздоонун, анын ичинде зыяндуусунун жоктугу тууралуу маалымат;

- сот процессинин башка катышуучуларынын укуктарын бузбастан өзүнүн бузулган укуктарын жана мыйзамдуу кызыкчылыктарын коргоо үчүн сот отурумунун жүрүшүнүн көчүрмөсүн пайдалануу, сот отурумунун жазуусунун берилүүчү көчүрмөсүн Интерент тармагына ачык жайылтпоо жана үчүнчү жактарга бербөө милдеттенмесин;

- жарандардын укуктарын бузгандыгы үчүн жоопкерчилиги, ошондой эле «Жеке мүнөздөгү маалымат жөнүндө» Кыргыз Республикасынын Мыйзамы тууралуу кабардар болуусун.

42. Сот отурумунун жүрүшүнүнү жазуусун берүү жөнүндө өтүнүчтү кароодо кийинкидей жагдайларды эске алуу зарыл:

- Кыргыз Республикасынын мыйзамдарында маалыматты алууга жана пайдаланууга белгиленген тыюу салуулардын чектөөлөрдү эске алуу;

- өтүнүчтө ушул Нускаманын 41-пунктуна ылайык белгиленген чектөөлөрдү сактоого макулдугунун көрсөтүлүшүн;

- соттун техникалык каражаттары аркылуу электрондук сактагычка жазууну көчүрүп берүүнүн техникалык мүмкүндүгүн аныктоо зарылдыгын; көчүрүп берүү үчүн берилип жаткан электрондук сактагычта жетиштүү бош орунду аныктоо; берилип жаткан электрондук сактагычта зыяндуу программалык камсыздоонун жоктугу.

43. Сот отурумунун жүрүшүнүн көчүрмөсүн берүү жөнүндө өтүнүч боюнча канааттандыраарлык чечим кабыл алынганда, маалыматтык коопсуздук максатында, сот отурумунун катчысы же сот аппаратынын ыйгарым укуктуу кызматкери аудио жана видео жазуунун көчүрмөсүн жазуунун алдында өтүнүч берген жактын электрондук сактагычын форматтайт.

Сот аппаратынын ыйгарым укуктуу кызматкери электрондук сактагычты форматтагандан кийин сот отурумунун жүрүшүнүн жазуусун файл менен купуя кылат, андан кийин аны өтүнүч берген жактын электрондук сактагычына көчүрөт.

Көчүрүүнү аяктагандан кийин сот аппаратынын ыйгарым укуктуу кызматкери электрондук сактагычты соттун канцеляриясына өткөрүп берет. Электрондук сактагыч сот канцеляриясы аркылуу арыз ээсине кол койдуруп алуу менен берилет. Өтүнүч жана алгандыгы жөнүндө тил кат ишке тиркелет.

44. Мамлекеттик жана башка мыйзам менен корголгон сырды түзгөн маалыматты сактоо жана жарандардын жеке турмушуна, өздүк жана үй-бүлөлүк сырга болгон укуктун кол тийбестигин сактоо, ар-намысын коргоо максатында төмөнкүдөй иштер боюнча сот отурумунун жүрүшүнүн жазуусунун көчүрмөсү берилүүгө жатпайт:

1. мамлекеттин коопсуздугуна тиешеси бар;

2. үй-бүлөлүк укуктук мамилелерден, анын ичинде баланы (кызды) асырап алуу жөнүндө жана башка жашы жетпегендердин мыйзамдуу кызыкчылыктарына жана укуктарына тиешеси бар иштерден келип чыккан;

3. инсандын жыныстык эркиндигине жана жыныстык кол тийбестигине каршы кылмыштар жөнүндө;

4. жарандын жоопкерчилике жарамдуулугу чектелүү же жоопкерчиликке жарамсыз деп таануу жөнүндө;

5. жаранды психиатриялык стационарга мажбурлап жаткыруу жана мажбурлап психиатриялык күбөлөндүрүү жөнүндө;

6. жарандык абалдын актыларынын жазууларына өзгөртүүлөрдү жана оңдоолорду киргизүү жөнүндө;

7. юридикалык мааниси бар фактыларды аныктоо жөнүндө;

8. жабык сот отурумунда каралуучу.

45. Жеткиликтүү негиздер болгондо сот аудио жана видеотастыктоо материалдарынын көчүрмөсүн берүүдөн баш тартууга укуктуу. Сот отурумунун жүрүшүнүн жазуусунун көчүрмөсүн берүүдөн баш тартуу жөнүндө сот кабыл алынган чечимдин себептерин көрсөтүү менен арыз ээсине белгиленген мөөнөттө билдирет.

46. Ушул Нускаманын ченемдерин сактоого сот аппаратынын бөлүм башчысы жана аудио жана видео жазуу жүргүзгөн сот отурумунун катчысы жооптуу.

**9. Сот отурумдарынын аудио-, видеотастыктоонун материалдарына авторлошкон сырттан уруксат алуу**

47. Сот отурумдарынын аудио-, видеотастыктоонун материалдарына сырттан уруксат алуу ишке катышкан адамдарды, алардын өкүлдөрүн тиешелүү системада авторизация жана пайдалануучунун жеке кабинетине уруксат алуу жолу менен жүзөгө ашырылат.

48. Ушул Нускаманын 47-пунктунда көрсөтүлгөн адамдар системада авторизация болгондон кийинсот отурумунун аудио-, видеотастыктоонун материалдарына сырттан уруксат берүү жөнүндө электрондук өтүнүчтү иштин реквизиттерин милдеттүү түрдө көрсөтүү менен толтурат.

49. Иш боюнча төрагалык кылуучу судьяэлектрондук өтүнүч менен таанышкандан жана сырттан уруксат берүү үчүн негиздердин болуусун изилдеп чыккандан кийин сот отурумдарынын аудио-, видеотастыктоонун материалдарына сырттан уруксат берүү же андан баш тартуу жөнүндө чечимди кабыл алат.

50. Ушул Нускаманын 44-пунктунда каралган иштер боюнча сот отурумунун жүрүшүнүн жазууларына сырттан уруксат берилбейт. Мындай учурда, сот отурумдарынын аудио-, видео тастыктоонун материалдарына уруксат алууга кызыкдар адам ушул Нускаманын 7-главасында аныкталган тартипте алар менен таанышууга укуктуу.

51. Канааттандыраарлык чечим кабыл алынган учурда, төараглык кылуучу судья сот отурумдарынын аудио-, видеотастыктоонун материалдарына сырттан уруксат берет.

52. Электрондук өтүнүчтө сот отурумдарынын аудио-, видеотастыктоонун материалдарына сырттан уруксат алган адамдын сот процессинин башка катышуучуларынын укуктарын бузбастан өзүнүн бузулган укуктарын жана мыйзамдуу кызыкчылыктарын коргоо максатында гана сот отурумунун жүрүшүнүн көчүрмөсүн пайдалануу, сот отурумунун жазуусунун берилүүчү көчүрмөсүн Интерент тармагына ачык жайылтпоо жана сырттан алынган уруксатты үчүнчү жактарга бербөө милдеттенмесин да, жана бул милдеттенмени бузгандыгы үчүн жоопкерчиликтүү экендиги тууралуу маалыматты да камтышы керек.